Giorgos Katidis saapuu Suomeen.

Jalkapallon Ykkösessä pelaava Jaro kertoi torstaina, että kreikkalainen keskikenttämies Giorgos Katidis liittyy joukkueen vahvuuteen perjantaina.

Keskikenttämiehen historia on synkkä. Katidis sai elinikäisen pelikiellon Kreikan maajoukkueisiin juhlittuaan tekemäänsä maalia natsitervehdyksellä vuonna 2013. Katidis oli Kreikan alle 21-vuotiaiden maajoukkueen kapteeni.

– En ole fasisti, enkä olisi tehnyt sitä jos olisin tiennyt mitä se tarkoitti, Katidis vakuutteli tuolloin.

Katidis ei pelannut silloisessa joukkueessaan AEK Ateenassa enää natsitervehdyksen jälkeen. Hän on sittemmin pelannut Italian Serie B:ssä Novarassa, Kreikan Superliigan Levadiakosissa ja kotimaansa toiseksi korkeimman sarjatason Panegialiosissa.

– Jaron seurajohto on tietoinen tapahtumasta, jonka Katidis aiheutti Kreikassa sopimattomalla tuuletuksellaan maalin jälkeen maaliskuussa 2013. Jaro ei hyväksy tekoa ja seuran perusarvoihin kuuluu toisten kunnioittaminen. Toisaalta seuran arvoihin kuuluu myös ihmisten tukeminen virheiden jälkeen. Sitä taustaa vasten Jaro haluaa antaa tälle loistavalle lupaukselle uuden mahdollisuuden samalla, kun Katidis voi nostaa Jaron teknistä tasoa ja auttaa nostamaan Jaro takaisin liigaan, Ab Liga Jaro Oy:n puheenjohtaja Harald Finne sanoo seuran verkkosivuilla.

– Jaro on aiemminkin auttanut pelaajia, jotka ovat tarvinneet tukea - ja loistavilla tuloksilla. Jarolla on tähän vaadittava ympäristö ja osaaminen.